Пенчо Славейков
Обичам

chitanka.info

Обичам туй, което обещава,

на бъдаще което е залог,

за да твърди, което отрицава

и дявола почита в своя бог.

Обичам туй, което се отрича,

во семето творящия се злак,

отречено, което се обрича,

обречено, що се отрича пак.

Обичам туй, което е предтеча

на себе си, и път само си грей;

уста, реч още дето не изрече,

усмивка, дето още се не смей.

Обичам туй, което е в зорите:

на тъмна нощ купнежа за денят;

на плодът сока, който зад корите

зрей — неизлъгал никому вкусът.

Обичам туй, което се намира

на подвига на път и кръстопът,

и свойта цел не в онова намира,

което други своя цел зовът.

Обичам туй, което во живота

само твори се за живота свой —

за да не викне нивга от Голгота:

„Защо си ме оставил, боже мой!“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.